Document ID: 32007R1246

ΚΑΝΟΝΙΣΜΌΣ (ΕΚ) αριθ. 1246/2007 ΤΗΣ ΕΠΙΤΡΟΠΉΣ
της 24ης Οκτωβρίου 2007
για την τροποποίηση του κανονισμού (ΕΚ) αριθ. 2076/2005 όσον αφορά την παράταση της μεταβατικής περιόδου που χορηγείται σε υπεύθυνους επιχειρήσεων τροφίμων οι οποίοι εισάγουν ιχθυέλαιο που προορίζεται για κατανάλωση από τον άνθρωπο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
Εκτιμώντας τα ακόλουθα:
(1)
Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπεύθυνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Στον εν λόγω κανονισμό προβλέπεται ότι οι υπεύθυνοι επιχειρήσεων τροφίμων οι οποίοι παράγουν ιχθυέλαιο που προορίζεται για κατανάλωση από τον άνθρωπο πρέπει να συμμορφώνονται με τις σχετικές διατάξεις του παραρτήματος ΙΙΙ του ίδιου κανονισμού.
(2)
Ο κανονισμός (ΕΚ) αριθ. 854/2004 θεσπίζει συγκεκριμένους κανόνες για την οργάνωση των επίσημων ελέγχων στα προϊόντα ζωικής προέλευσης. Εφαρμόζεται μόνον σε δραστηριότητες και πρόσωπα έναντι των οποίων εφαρμόζεται ο κανονισμός (ΕΚ) αριθ. 853/2004.
(3)
Στο άρθρο 7 παράγραφος 3 του κανονισμού (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (3), προβλέπεται παρέκκλιση από τις απαιτήσεις για το ιχθυέλαιο που προορίζεται για κατανάλωση από τον άνθρωπο οι οποίες καθορίζονται στο μέρος Ε του κεφαλαίου III του τμήματος VIII του παραρτήματος III του κανονισμού (ΕΚ) αριθ. 853/2004 για τους υπεύθυνους επιχειρήσεων τροφίμων έτσι ώστε να συνεχίσουν, έως τις 31 Οκτωβρίου 2007, να εισάγουν ιχθυέλαιο από επιχειρήσεις τρίτων χωρών οι οποίες εγκρίθηκαν για το σκοπό αυτό πριν από την ημερομηνία έναρξης ισχύος του κανονισμού (ΕΚ) αριθ. 1664/2006 της Επιτροπής (4).
(4)
Επιπλέον, στο άρθρο 7 παράγραφος 4 του κανονισμού (ΕΚ) αριθ. 2076/2005 προβλέπεται παρέκκλιση από το παράρτημα VI του κανονισμού (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (5), για ιχθυέλαιο για το οποίο έχει εκδοθεί πιστοποιητικό σύμφωνα με τους ισχύοντες εθνικούς κανόνες πριν από την ημερομηνία έναρξης ισχύος του κανονισμού (ΕΚ) αριθ. 2074/2005, δεόντως συμπληρωμένο και υπογεγραμμένο πριν από τις 31 Οκτωβρίου 2007, και το οποίο μπορεί να εισαχθεί στην Κοινότητα έως τις 31 Δεκεμβρίου 2007.
(5)
Όπως φαίνεται πλέον, οι τρίτες χώρες δεν θα είναι σε θέση να συμμορφωθούν με τις απαιτήσεις για το ιχθυέλαιο που προορίζεται για κατανάλωση από τον άνθρωπο, οι οποίες ορίζονται στο παράρτημα III του κανονισμού (ΕΚ) αριθ. 853/2004, έως τις 31 Οκτωβρίου 2007. Ιδίως, οι τρίτες χώρες αντιμετωπίζουν πρακτικές δυσκολίες στην προσαρμογή των συνθηκών επεξεργασίας στις εγκαταστάσεις παραγωγής ιχθυελαίου προκειμένου να συμμορφωθούν με τις εν λόγω απαιτήσεις. Επειδή η εισαγωγή ιχθυελαίου με βάση τις υφιστάμενες απαιτήσεις δεν αποτελεί πρόσθετο κίνδυνο για την ανθρώπινη υγεία και προκειμένου να αποφευχθεί κάποια διακοπή στο εμπόριο, είναι σκόπιμο να παραταθεί για ένα ακόμη έτος η περίοδος παρέκκλισης. Η παρέκκλιση που προβλέπεται στο άρθρο 7 παράγραφος 3 του κανονισμού (ΕΚ) αριθ. 2076/2005 πρέπει συνεπώς να παραταθεί έως τις 31 Οκτωβρίου 2008.
(6)
Η παρέκκλιση που προβλέπεται στο άρθρο 7 παράγραφος 4 στοιχείο β) του κανονισμού (ΕΚ) αριθ. 2076/2005 πρέπει επίσης να παραταθεί έως τις 31 Δεκεμβρίου 2008 για εισαγωγές στην Κοινότητα ιχθυελαίου συνοδευόμενου από το σχετικό πιστοποιητικό. Επιπλέον, τέτοιου είδους πιστοποιητικά πρέπει να είναι δεόντως συμπληρωμένα και υπογεγραμμένα πριν από τις 31 Οκτωβρίου 2008.
(7)
Ο κανονισμός (ΕΚ) αριθ. 2076/2005 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 7 του κανονισμού (ΕΚ) αριθ. 2076/2005 τροποποιείται ως εξής:
1.
Στην παράγραφο 3, η ημερομηνία «31 Οκτωβρίου 2007» αντικαθίσταται από την ημερομηνία «31 Οκτωβρίου 2008».
2.
Η παράγραφος 4 στοιχείο β) τροποποιείται ως ακολούθως:
α)
Η ημερομηνία «31 Οκτωβρίου 2007» αντικαθίσταται από την ημερομηνία «31 Οκτωβρίου 2008».
β)
Η ημερομηνία «31 Δεκεμβρίου 2007» αντικαθίσταται από την ημερομηνία «31 Δεκεμβρίου 2008».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Οκτωβρίου 2007.

Labels: 17
0
3
6
15